AlexejDobrolubov/national_council_slovak_2010 huggingface dataset:
32. schôdza NR SR - 1.deň - B. popoludní
Dátum: 2018-05-24
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

120. Tak toto ale nie je o uletení. Podpredseda Národnej rady, ktorý vedie schôdzu, nemá čo nazývať poslanca, ktorému dáva slovo, akýmkoľvek pejoratívnym prívlastkom. Ničím. Má mu dať slovo. Jednoducho porušil rokovací poriadok, mal by byť za to potrestaný. Samozrejme, je to náš človek, nič sa mu nestane. Kebyže to spravím ja na jeho mieste, tak to by ste videli ten lynč. Ale teraz sa vyjadrím k tomu, čo teda sa tu obhajoval tento podvodník z Martina. Hovorí, že predávalo mestské zastupiteľstvo, nie primátor. (Potlesk. Prerušenie vystúpenia predsedajúcim.) Bugár, Béla, podpredseda NR SR 121. Pán poslanec, žiadny podvodník... Matovič, Igor, poslanec NR SR 122. Čiže predávalo ho mestské zastupiteľstvo, nie primátor... (Prerušenie vystúpenia predsedajúcim.) Bugár, Béla, podpredseda NR SR 123. ... lebo vám zoberiem slovo. Matovič, Igor, poslanec NR SR 124. Ako? Bugár, Béla, podpredseda NR SR 125. Žiadny podvodník. Matovič, Igor, poslanec NR SR 126. Vy to môžte vyhodnotiť? Bugár, Béla, podpredseda NR SR 127. No prepáčte, ani vy to nebudete. Matovič, Igor, poslanec NR SR 128. Ale ja mám právo hodnotiť... (Prerušenie vystúpenia predsedajúcim.) Bugár, Béla, podpredseda NR SR 129. Vy žiadate, aby podpredseda vás takto neoslovil, a vy použijete takýto slovník? Matovič, Igor, poslanec NR SR 130. Ale však ja vám teraz dokážem, že je to podvodník, hneď, nebojte sa. Takže hovorí, že predávalo mestské zastupiteľstvo, nie primátor. Väčšinu v tom mestskom zastupiteľstve má svoju. To je taká detinská výhovorka jak malého chlapca, päťročného, na ihrisku. A potom je úplne úžasné, ako sa priznal. Reagoval na to, že som povedal, že je vlastne zaviazaný Matečnej, lebo vlastne 1,1 mil. eur vybavil u nej dotáciu na hotel Impozant. A v tom, v tej reakcii povedal, a citujem: "Ja som sa opakovane vyjadril, že by sme mali dávať dotácie len na verejnú infraštruktúru, a nie na súkromné hotely." Chápete? Ja tu kritizujem, že on vybaví 1,1 mil. eur na súkromný hotel svojho spolupodnikateľa, a on povie, že však, áno, on predtým asi v predvolebnej kampani hovoril, že eurofondy len na verejnú infraštruktúru, čiže na cesty, cyklochodníky, rybníky, neviem čo, ale nie na súkromné hotely. Ale keď už je pri moci, tak vtedy vybaví kamarátovi 1,1 mil. od Matečnej a potom ju obhajuje.
32. schôdza NR SR - 1.deň - B. popoludní
Dátum: 2018-05-24
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

106. Lucia, chcel som ti iba vysvetliť, že keď si sa teda čudovala, že prečo podpredseda Národnej rady Andrej Hrnčiar tak si dovolil vystúpiť a porušiť rokovací poriadok, kedy mi slovo ako poslancovi dal so slovami... (Prerušenie vystúpenia predsedajúcim.) Bugár, Béla, podpredseda NR SR 107. Pán poslanec, to nemôžte reagovať na podpredsedu. Matovič, Igor, poslanec NR SR 108. Reagujem Lucii Nicholsonovej slová, ona sa pozastavovala nad tým, ako mohol takto vystúpiť, tak jej to chcem vysvetliť. Bugár, Béla, podpredseda NR SR 109. Pardon, to som nepočul, pardon. Matovič, Igor, poslanec NR SR 110. Takže na vysvetlenie, odpoveď je veľmi jednoduchá. 17. apríla pani ministerka Matečná dala dotáciu na postavenie alebo rekonštrukciu, ono v skutočnosti je to dostavba obrovskej osemposchodovej budovy, firme Hotel Impozant. Keď sa, budeme hľadať, čo to je Hotel Impozant, tento Hotel Impozant sídli vo Valčianskej doline pri Martine, a keď si pozreme, že kto je majiteľom tejto firmy, tak je istý Jozef Kubinec. Keď budeme zisťovať ďalej, kto je Jozef Kubinec, no, Jozef Kubinec je spolupodnikateľ s pánom Andrejom Hrnčiarom z MOST-u - HÍD, spoločne vlastnia firmu GEONET Invest, ktorej ešte Andrej Hrnčiar z MOST-u - HÍD ako primátor mesta Martin sám sebe predal pozemky, ktoré boli hodné 50 eur, si ich predal za 16,60. Čiže keď je primátor, predá si za 16,60, keď je potom podpredseda Národnej rady za MOST -HÍD, tak si vybaví u Matečnej, aby dala dotáciu kamarátovi, s ktorým podniká, na rekonštrukciu hotela za 1,1 mil. eur z peňazí, ktoré majú byť na rozvoj cestovného ruchu. Žiaden iný hotel v tom regióne nedostal, iba kamarát Andreja Hrnčiara. Čiže Andrej Hrnčiar je veľmi zaviazaný pani ministerke Matečnej, lebo mu dohodila vlastne kvázi do rodiny 1,1 mil. eur. Tu je odpoveď.
32. schôdza NR SR - 1.deň - B. popoludní
Dátum: 2018-05-24
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

94. To, čo teraz zaznelo, svedčí o úrovni podpredsedu Národnej rady... (Prerušenie vystúpenia predsedajúcim.) Hrnčiar, Andrej, podpredseda NR SR 95. Pán poslanec, zato, že vás pustili na priepustku, nemáte právo urážať ľudí. Vy ste tu používali vo svojom... (Prerušenie vystúpenia rečníkom.) Matovič, Igor, poslanec NR SR 96. (Hovorené súbežne s predsedajúcim.) ... podpredseda Národnej rady Slovenskej republiky...
32. schôdza NR SR - 1.deň - B. popoludní
Dátum: 2018-05-24
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

38. Pani ministerka, pani ministerka Kalavská, toto nie je k vám, ale teda vážim si, že ste tu jediná statočná z vlády, ktorá tu počúva. Pani ministerka Matečná, skovaná niekde, táto faktická poznámka je k vášmu vystúpeniu. Hovoríte, že si vyprosujete, aby vaše meno bolo spájané s nejakým pojmom mafia. Ale pozrite sa na svoju činnosť. To, čo robíte, je v podstate esenciou pojmu pozemková mafia. Vy ako hlava Slovenského pozemkového fondu ste v mene štátu podpisovali zmluvy, zlodejské zmluvy, ktoré okrádali Slovenskú republiku, každého jedného občana Slovenskej republiky, áno, aj voličov Slovenskej národnej strany, o desiatky, možno stovky miliónov eur. Iba v tých Špačinciach, ste sa tvárili, že tie pozemky majú hodnotu 59 centov. V skutočnosti v tom čase, kedy ste ich vymieňali alebo prideľovali akože oprávnenému z reštitúcie, nie tej 94-ročnej Židovke, ktorá sa 25 rokov doprosovala, ale vybavovačovi Druckerovému kamarátovi. Už v tom čase mal ten pozemok hodnotu 30 eur; 30 eur deleno 59 centov je 50-násobok; 50 krát 100 % je 5 000 %. Vy, hlava Slovenského pozemkového fondu, v našom mene mali ste konať ako dobrý hospodár. A vymieňali ste pozemok, ktorý mal o 5 000 % väčšiu hodnotu. Jednoducho ste rozhádzali, rozflákali, rozkradli a boli ste toho súčasťou, desiatky až stovky miliónov eur nášho majetku cez takéto pochybné uplatňovanie reštitúcií. Čiže vy ste hlava pozemkovej slovenskej mafie, pani ministerka, či sa vám to páči, alebo nie. A môžete sa pritom usmievať a môžete sa snažiť nás tu zasypať miliónmi slov. To čo bolo vo vašom vystúpení? Pomaly ste tu hovorili o tom, koľko doja kravy. Čo vy máte na tom, akú zásluhu, prosím vás? Ste burinou pôdohospodárstva. (Potlesk.)
32. schôdza NR SR - 1.deň - A. dopoludnia
Dátum: 2018-05-24
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

58. Martin, myslím, že veľmi dobre si vystihol problém farmárov pod správou strany, ktorá sa nazýva Slovenská národná strana, že sme sa vlastne dostali do čias, keď ťa citujem, "dostali sme sa do čias kolonizácie Ameriky, prídem, vykolíkujem a dotácie sú moje". V jednej vete vystihnutá podstata. Áno, toto dovoľuje pani ministerka Matečná, ktorá, myslím, že teraz by tu mala sedieť a mala by sa pozerať opozičným poslancom do očí a mala by počúvať ich slová, lebo vláda sa zodpovedá parlamentu a vládna moc sa zodpovedá opozičným poslancom. My tu zastupujeme ľudí, ktorí sú dotknutí tým, ako vy Slovensko spravujete, ktorí sú dotknutí tým, že si zasejú, ale potom príde vagabund, zbije farmára a sám si tú úrodu z poľa zoberie. Pani ministerka, aj keď sa skovávate, počká vás to a dnes všetci na Slovensku vieme, že sa správate nie ako dobrý hospodár, nie ten, ktorý pomáha malým farmárom, aby mohli dopestovať pre nás plodiny, ktoré nás živia, ale správate sa ako burina v záhrade, správate sa kúkoľ na poli, správate sa ako škodná v lese a mali by sme na vás použiť presne také isté prostriedky ako na týchto votrelcov či v záhrade, v poli alebo v lese. Našou zbraňou ako opozičných poslancov je zvolať takúto schôdzu, keď sama nemáte to svedomie a neodstúpite, a upozorňovať na vaše prešľapy. Áno, je nás menšina, ale pravda je na našej strane. Nijako sa nedá vysvetliť to, že napríklad pánovi Sýkorovi ste vydali reštitučné nároky na 650-tisíc metrov štvorcových tuná hneď za obchvatom v Ivanke pri Dunaji. Áno, on to kúpil de facto za 500-tisíc eur a tie pozemky dnes majú hodnotu 30 mil... (Prerušenie vystúpenia časomerom.)
31. schôdza NR SR - 6.deň - B. popoludní
Dátum: 2018-05-17
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

126. Tak pôjdem od fašistu. Teda fašistov s mentálnou subnormou nezvyknem komentovať, takže nepokračujem. Prechádzame k pánovi Bugárovi. MOST nás zradil. Áno, zradil každého z nás, z demokratov, ktorí na Slovensku chceli konečne vládu bez SMER-u. Platí to, čo som povedal, Bugár nechal hovoriť svojich podpredsedov o tom, že vláda so SMER-om nehrozí v žiadnom prípade, nedementoval ich a vytešoval sa v úzadí, že jednoducho potom predá tých voličov. A zároveň o pánovi Bugárovi platí, že to je človek, ktorý bez hanby, podviedol dvoch starých ľudí, tesne pred smrťou, ktorým povedal, že ich pozemok nemá žiadnu cenu, dal im stotisíc korún a následne to predal za 15 miliónov korún Národnej diaľničnej spoločnosti. Pán Hrnčiar, nebudem ti hovoriť, že si psychopat, nezaslúžiš si, aby som sa tebe nejako takto špeciálne venoval. Máš na rukách krv Jána a Martiny, máš ju tam, lebo kryješ zlodejov systematicky, miesto toho, aby si pomohol ich zatvárať do basy, máš to na rukách, kvapká ti to. Chápeš? (Reakcia z pléna.) A keďže nemáš svedomie, si to nikedy neuvedomuješ, môžeš sa rehotať, koľko len chceš. A Šuca, mucko, no, ty si mi navrhol tykanie, takže ti budem, budem ti tykať, lebo mi už nestojíš za vykanie. A vieš, ja som taký daňový podvodník, že som platil najväčšie dane zo všetkých živnostníkov po tri roky na Slovensku. Ďalších, myslím, že tri alebo štyri roky som platil najväčšie dane zo všetkých živnostníkov v Trnavskom kraj. Dokopy som ich zaplatil za 500 miliónov korún daní a odvodov tomuto štátu, a ty si zatiaľ ako súčasť tejto zločineckej organizácie s názvom SMER – SD tieto dane ako známy to popradský zlodej to rozkrádal (smiech v pléne). Chápeš? Preto som ja išiel do politiky, ty, vagabund jeden!
30. schôdza NR SR - 2.deň - B. popoludní
Dátum: 2018-03-26
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

242. Tú stoku si dovolím požičať aj ja. Pán poslanec Marček, vy sa tvárite, ako ste strašne seriózny, slušný, ešte tu spomínate nejaké slušné Slovensko. Ale tú stoku teraz svojho predrečníka si dovolím požičať a podľa mňa ste obyčajná morálna stoka tohto parlamentu. Lebo hovoriť o človeku, ktorý má rakovinu hrubého čreva, že si to de facto vymyslel, ešte raz, vy si robíte srandu z človeka, ktorý má zhubnú rakovinu, a vy tu pred celým Slovenskom na záznam pre históriu, pre naše deti, vnúčatá a ďalšie generácie, vy si z neho robíte srandu, že si tú rakovinu vymyslel, lebo však teraz tu normálne podskakuje? Viete si predstaviť väčšieho primitíva ako samého seba? A, pán Marček, nerobte si ilúzie o sebe, ja si o vás vôbec nemyslím, že si vás niekto kúpil za milión, vy ste človek takého charakteru, že vás si človek kúpi za cigaretu alebo za pol deci. A keď potom to, čo ste povedali na konci vášho vystúpenia, že môj hlas proti pri hlasovaní o dôvere vláde bude vlastne najväčšou podporou tejto vlády, tak ja mením názor, podľa mňa vás si nikto nekúpil, vy ste sa normálne zošaleli a vám preskočilo, lebo takúto kravinu nedokáže normálny človek povedať. A na záver dovoľte, aby som dôrazne protestoval proti mimoriadne vulgárnemu správaniu sa Bélu Bugára voči opozičným poslancom... (Prerušenie vystúpenia predsedajúcim.)
30. schôdza NR SR - 2.deň - B. popoludní
Dátum: 2018-03-26
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

192. Duško, páči sa mi tá tvoja trnavčina, lebo ty si dokonalejší ako ja, že ja ten mäkčeň ešte kedy-tedy vysloviť viem, ale ty ho nevíš (smiech v sále), ale tak ja ti to iba zopakujem. Užite si to, ale (zvyšok vety rečník povedal v nárečí) zobák vám klapne nakonec naprázdno, lebo my vám tý majetky nakradnuté zobereme, Duško, možeš sa snažit, možeš čítat čokolvek, neboj sa. Dobre? Čiže zobáčik vám na konci klapne naprázdno. A chcel by som sa ohradiť z tohto miesta voči konaniu predsedajúceho, lebo nemyslím si, že je v súlade s rokovacím poriadkom, aby tu komentoval vystúpenia ktoréhokoľvek vystupujúceho. Hovorím konkrétne o pánovi Bugárovi, kedy povedal: "Hovorí ten, ktorý odpočúva." Jednoducho to je nemiestne, je to urážlivé, je to v rozpore... (Prerušenie vystúpenia predsedajúcim.) Bugár, Béla, podpredseda NR SR 193. Práve vy to hovoríte. Matovič, Igor, poslanec NR SR 194. ... je to, je to v rozpore s rokovacím. Bugár, Béla, podpredseda NR SR 195. Práve vy to hovoríte, pán poslanec. Matovič, Igor, poslanec NR SR 196. Neskáčte mi do reči! (Reakcia z pléna.) Bugár, Béla, podpredseda NR SR 197. Na mňa nemáte čo reagovať. Matovič, Igor, poslanec NR SR 198. Neskáčte mi do reči! Bugár, Béla, podpredseda NR SR 199. Vypnite mikrofón pánovi poslancovi. Matovič, Igor, poslanec NR SR 200. Idiot!
30. schôdza NR SR - 1.deň - B. popoludní
Dátum: 2018-03-23
Poslanec: Matovič, Igor (OĽANO)
Druh vystúpenia: Vystúpenie s faktickou poznámkou

24. Tak neodpustím si nevyužiť prihrávku, takže budem reagovať iba na pána podpredsedu Bugára a budem reagovať slovami Milana Kňažka, ktorý ho veľmi dobre pozná a dlhé roky boli spolu v politike. Milan Kňažko pre SME redaktorovi na otázku "Prekvapilo vás rozhodnutie MOST-u - HÍD zostať vo vláde?" odpovedá, je to naozaj veľmi dobré, tak počúvajte: "Postup Bugára ma neprekvapuje už dlhé roky. Je to človek, ktorý nežije pre politiku, ale z politiky. Je to typický politický parazit. Pripomína mi jukebox. Keď doň hodíte euro, vypadne pesnička. Keď hodíte do Bugára euro, tak vypadne názor a vždy iný." (Reakcia podpredsedu NR SR Bugára: "Však bol z HZDS." ) Takže toto hovoria ľudia, ktorí Bélu Bugára veľmi dobre poznajú, a ja poviem o ňom iba jedno. Tento človek bol schopný okradnúť svoju vlastnú rodinu, starcov, o pozemok, ktorým dal 100-tisíc korún (reakcie z pléna), a tento pozemok následne predal Ficovi pod diaľnicu na, smerom na Dunajskú Stredu za 15 mil. korún. (Reakcie z pléna.) Ešte raz počujete, Béla Bugár na svojej vlastnej vzdialenej rodine zahral hru, že to máte zbytočný pozemok, predajte mi ho, v čase, kedy vedel, že tade pôjde diaľnica, a zarobil na tom pozemku. Teraz sa rehoce, okradnúť vlastnú rodinu o 15 mil. korún, tak to chce iný charakter, starých ľudí, starcov. Že, pán Bugár, iný charakter? (Reakcie z pléna.) A potom akože keď hovorí niečo o čítaní s porozumením, tak by som si dovolil dať kurz slovenčiny. Dosiahnuť míľnik použil aj pán Pellegrini vo svojom prejave a hovoril to, že ako spoločnosť sme dosiahli míľnik. Viete, keby sa trošku učíte lepšie po slovensky, by ste vedeli, že dosiahnuť míľnik znamená v spoločnosti dospeť do určitého bodu, kedy tá spoločnosť sa zrazu na základe nejakej silnej udalosti niečo zmení. O tomto som hovoril, a to, že tu verklíkujete po fašistoch, tiež o niečom svedčí, pán podvodník Bugár. (Reakcia podpredsedu NR SR Bugára: "Klamár!" )
14. schôdza NR SR - 10.deň - A. dopoludnia
Dátum: 2017-04-05
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

16. Ja by som vám len dal do pozornosti možno stránku Mečiarove amnestie.sk, kde vidno, že koľkokrát tieto návrhy boli: rok 2002, 2005, 2006, 2008, 2011, 2014, 2016. Takže z toho si súdny človek urobí obraz aj o tom, že odkedy je strana SMER - SD na svete, že koľkokrát úprimne a naozaj sa snažila o zrušenie týchto Mečiarových amnestií. Viac k tomu nemám čo dodať. Ďakujem.
14. schôdza NR SR - 9.deň - B. popoludní
Dátum: 2017-04-04
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

20. Ďakujem, Jozef, za tvoj príhovor. Ty si člen ústavnoprávneho výboru, kde sme spolu v tomto výbore, a preto sa odvolávaš, možno aj preto sa odvolávaš na preambulu ústavy. Keby sme pokračovali ďalej v čítaní preambuly ústavy, tak tam nájdeme aj odsek, ktorý hovorí, že sa uznáša národ slovenský spolu s menšinami, ktoré tu žijú, a usilujúc sa o uplatňovanie demokratickej formy vlády, záruk slobodného života, rozvoja duchovnej kultúry a hospodárskej prosperity. Na tento odsek by som poukázal v súvislosti s tým, čo si hovoril, že má tu aj v tej našej preambule ústavy prednosť slobodný život, má prednosť rozvoj duchovnej kultúry pred textom, ktorý hovorí o hospodárskej prosperite. Pekne je aj teda v preambule ústavy naznačená teda tá prioritizácia, alebo priorizácia hodnôt, že sme ľudia, sme slobodní ľudia, ktorí rozvíjajú svojho ducha, a až následne je teda ten konzum alebo to uspokojovanie tých základný potrieb, ktoré potrebujeme pre život. Takže symbolicky aj ústava, ako keby nám nahrávala v tejto téme a hovorí o tom, že v prvom rade treba "byť" a až potom "mať". Ďakujem.
14. schôdza NR SR - 9.deň - B. popoludní
Dátum: 2017-04-04
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

10. Ďakujem za slovo. Ďakujem pekne, Martin, za tvoj príhovor. Nadviazal by som na pasáž, kde hovoríš o tom, že postupnou robotizáciou bude ľudská práca takmer nahradená. Tento problém sa rieši aj na pôde Rady Európy a do dvadsiatich rokoch údajne zmizne až štyridsaťsedem percent všetkých pracovných miest, čo je obrovské číslo. A dvadsať rokov ubehne ako nič. Inými slovami, my ako Slovensko by sme mali začať uvažovať o tom, ako sa postaviť k človeku, na ktorého robia roboty –alebo roboty? – roboti, a na Západe už v niektorých štátoch, vo Francúzsku, v Holandsku testujú, alebo vo Švédsku, takzvaný základný príjem. To znamená, že dobre, výroba sa automatizuje, ale človek potrebuje žiť, potrebuje mať pokryté svoje základné životné podmienky, a preto nech dostane ten slušný základ na život. Nenazývajú to sociálna dávka, volajú to základný príjem. A takýto človek potom sa môže rozhodnúť, či chce pracovať, alebo mu to stačí na pokrytie svojich životných podmienok. Takže sú rôzne nástroje. My na Slovensku aj tú skupinu, ktorú riešime týmto návrhom zákona, je to z môjho pohľadu taká, že pracujúca chudoba. Títo ľudia netrávia čas so svojimi rodinami, sú vytrhnutí od svojich najbližších a napriek tomu získajú z tej práce tak málo, že ledva pokryjú svoje základné životné potreby. Preto by sme mali aj my na Slovensku začať minimálne diskutovať o rôznych modeloch, ako sa postarať o tých najbiednejších, najchudobnejších, a to sú aj títo spomínaní ľudia. Ďakujem za tvoj príhovor.
14. schôdza NR SR - 9.deň - A. dopoludnia
Dátum: 2017-04-04
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

44. Vážení kolegovia, ďakujem veľmi pekne za vaše faktické poznámky. Ja by som možno ten, to heslo, ktoré mal SMER na plagátoch, že ľudia si zaslúžia istoty, prerobil, že deti si zaslúžia svojich rodičov. Naozaj každé dieťa patrí, je zraniteľné, taký nejaký šiestak, siedmak, ôsmak. A čo on, keď je sám doma, ocino v robote, mamina v robote len preto, že musia predávať, len pretože majú otvorenú prevádzku? Veľakrát si to rodičia argumentujú tým, že, no, musíme sa postarať o rodinu, musíme zarobiť peniaze. A naozaj u dospelých často uniká ako keby tá iná hodnota, často v tejto rýchlej dobe zabúdame na to, že jedná vec sú peniaze a zabezpečenie rodiny, ale druhá vec je ten čas, ktorý sústredene dávam tým svojim deťom. A táto hodnota ako keby nemala dostatočnú spoločenskú váhu. Takže teraz ďakujem za vaše pripomienky a apelujem na všetkých rodičov, na všetkých zamestnancov, na všetkých ľudí, aby si uvedomili, že čas je obrovská hodnota, a sme zodpovední za to, koľko času sústredene venujeme svojim deťom. A niekedy sa nám zdá, že robíme ako keby blbosti, že sa s tými deťmi len rozprávame o ničom, alebo si hádžeme loptu, alebo ideme spolu na prechádzku, alebo vyvenčiť psa. Ale toto je na rovnakej úrovni, ako keď zarábam niekde vo fabrike, aby som sa postaral o živobytie svojich detí. Takže hodnota ako, čas ako vzácna hodnota, ktorú máme. Ďakujem.
14. schôdza NR SR - 5.deň - A. dopoludnia
Dátum: 2017-03-28
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

22. Ďakujem za vaše vystúpenie, pán Budaj. Ste jasne a zreteľne pomenovali, o čom tu celá diskusia je, ja by som len zdôraznil, pomaličky prečítam krátky odsek zákona, že kedy toto skrátené legislatívne konanie sa môže a má vykonávať, a to: "za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti, alebo ak hrozia štátu značné hospodárske škody, Národná rada sa môže na návrh vlády uzniesť na skrátenom legislatívnom konaní o návrhu zákona". Stručné, jasné, ale nikde v tomto zákone nenachádzame odôvodnenie na súčasnú situáciu. Takže, pán Budaj, ďakujem, že ste to takýmto spôsobom vyjadrili, verím, že naozaj tu nejde len o to, aby sme skrátili čas občanom a ich možnosť a právo pripomienkovať tento, tento návrh ústavný, ktorý, ktorý je na stole. Ďakujem.
14. schôdza NR SR - 1.deň - B. popoludní
Dátum: 2017-03-21
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

80. Pán poslanec, ďakujem za vaše vystúpenie. Naozaj vy ste ten, ktorý prvý pomenovali fašistov fašistami, alebo teda z vašich úst to vyznievalo úplne jasne. Čo ešte treba ľuďom na Slovensku zdôrazniť, že tu vzniká akási, akási tichá koalícia, ktorá sa prejavuje, žiaľ, aj na pôde parlamentu. A asistentmi tejto koalície s fašistami sú práve strany SMER - SD a chcem veriť, že nie aj strana MOST - HÍD. Poviem konkrétny príklad. Fašisti radi hovoria, že bojujú proti korupcii a proti zlu, ale vždy, keď ide o nejaký kľúčový výbor, kde chceme predvolať napríklad generálneho prokurátora Čižnára alebo špeciálneho prokurátora Kováčika a pýtať sa ich otázky, že prečo sú nečinní v boji proti korupcii, tak na takýto dôležitý výbor títo ľudia, jednoducho kotlebovec nepríde na ten výbor. A na druhýkrát, keď sa o tom má rokovať, tak MOST - HÍD hoci prvýkrát hlasoval za takýto bod programu, tak na druhom stretnutí sa zdrží hlasovania. Takže je to veľmi smutné, že využíva, že SMER - SD – a potichu sa mi zdá –, že aj MOST - HÍD začínajú takýmto spôsobom spolupracovať s Kotlebovou stranou a s fašistami na tom, čo vyhovuje ich mocenským ambíciám.
14. schôdza NR SR - 1.deň - B. popoludní
Dátum: 2017-03-21
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

58. Ďakujem za slovo. Chcem poďakovať Igorovi Matovičovi za tento štátnický a podľa mňa historický prejav, ktorý ešte sa možno zapíše aj do učebnice dejepisu, lebo poukázal na ten obrovský problém, ktorý tu máme. Len na vysvetlenie aj tým, ktorí možno nevedia, čo znamená 1 488. Štrnásť je číselný kód pre štrnásť slov Davida Lanea: "My musíme chrániť existenciu našich ľudí a budúcnosť bielych detí." Lane bol neonacistický terorista, člen Ku-Klux-Klanu, odsúdený na doživotie. A 88 je zašifrovaný pozdrav Heil Hitler. H je ôsme písmeno v poradí abecedy, často je to používané na motívoch neonacistov. Čiže takýto odkaz išiel s tým postihnutým chlapčekom. Je to hnusné, je to odporné. A historická chvíľa možno ešte aj v súvislosti s dnešnými udalosťami, 29. augusta ’44 začalo SNP Golianovou výzvou: "Začnite s vysťahovaním!" Takže by som to možno tak pánovi premiérovi aj z tohto miesta odkázal, začnite s vysťahovaním a my ostatní začnime so skutočným národným povstaním proti fašizmu. Ďakujem. (Potlesk.)
13. schôdza NR SR - 2.deň - B. popoludní
Dátum: 2017-02-17
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

Ďakujem za slovo. Môžem súhlasiť s väčšinou, čo bolo povedané, ale dovolím si jednu výhradu povedať, že určite nie Danko a SNS sú za tým, že bol vyvíjaný nejaký tlak. V januári na dennej báze práve Igor Matovič so svojim tímom súkali čísla, dáta, fakty, prepočty a inými slovami túto tému dostávali do povedomia. Následne potom na to reagovali ľudia. Takže príde mi to nie ako súčasť nejakej reality, že práve Andrej Danko je ten, ktorý zatlačil na Fica a rozohral tu nejaký ako keby, zatlačil na to, aby odvolal Holienčíka alebo pomohol tejto kauze. Myslím si, že práve opozícia práve taká, potom sa aj SaS pridala, vyvinula dostatočný tlak na to, aby sa udialo to, čo sa udialo. Ďakujem.